חוק סמכויות לשם שמירה על ביטחון הציבור (תיקון מס' 5 והוראת שעה), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2527, עמ' 532, 2016-02-07T00:00:00+02:00
חוק סמכויות לשם שמירה על ביטחון הציבור (תיקון מס' 5 והוראת שעה), מרחיב את הסמכות לערוך חיפוש לנשק המוחזק שלא כדין על גופו ובכליו של אדם, גם למקרים בהם יש לשוטר חשד סביר שאדם עומד לבצע עבירת אלימות נגד אחר (להבדיל מחשד סביר להחזקת נשק שלא כדין).  החוק מוסיף וקובע שחשד סביר לצורך הפעלת הסמכות, יתקיים גם כאשר אדם מתנהג באופן בריוני במקום ציבורי ובכלל זה נוקט באלימות מילולית, מאיים או מתנהג בצורה מרתיעה או מפחידה אחרת. בנוסף, החוק קובע כי אם התעורר החשד האמור בנוגע לאנשים שחברו יחד, תחול סמכות חיפוש לגבי כל אחד מהם.
בנוסף קובע החוק הוראת שעה למשך שנתיים, המקנה לשוטר סמכות לערוך חיפוש על גופו של אדם ובכליו גם ללא חשד פרטני כלשהו במקומות עליהם הכריז מפקד המחוז של המשטרה. מפקד המחוז רשאי להכריז על מקום כמקנה סמכות חיפוש כאמור אם הוא סבור שקיים לגביו חשש ממשי שעלולה להתבצע בו פעילות חבלנית עוינת. ההכרזה מוגבלת לתקופה של 21 ימים וכל עוד קיים החשש, וניתן להאריכה לתקופות נוספות שלא יעלו על 21 ימים כל אחת. הכרזה העולה במצטבר על חודשיים דורשת את אישור המפקח הכללי של המשטרה. עוד קובע החוק שאופן החיפוש יתבצע לפי נוהל שיקבע המפקח הכללי של המשטרה ושמפקד המחוז יודיע לציבור העוברים במקום המוכרז, על סמכות החיפוש במקום. לבסוף קובע החוק, שהשר לביטחון הפנים ידווח לוועדת החוקה חוק ומשפט בכל שנה על מספר ומיקום ההכרזות וההשפעה שהייתה להן, על פי הערכתו, על ביטחון הציבור.